AAV ทรุด! ต้นทุน-Fx ฉุดงบไตรมาส 3 ขาดทุนอ่วม 2.10 พันลบ.
AAV ทรุด! ต้นทุนเพิ่มขึ้น ส่วนผลขาดทุนจากอัตราแลกเปลี่ยนเพิ่มจำนวน 2,066.60 ลบ. จากผลขาดทุนจำนวน 734.50 ล้านบาท จากช่วงเดียวกันของปีก่อน  ฉุดงบไตรมาส 3 ขาดทุนอ่วม 2.10 พันลบ.
12 พ.ย. 2564

บริษัท เอเชีย เอวิเอชั่น จำกัด (มหาชน) หรือ AAV รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

สำหรับผลการดำเนินงานในไตรมาสที่ 3 ปี 2564 บริษัทฯ มีรายได้รวมจำนวน 457.50 ล้านบาท ลดลงร้อยละ 81 จาก รายได้รวมในไตรมาสที่ 3 ปี 2563 ที่ 2,403.20 ล้านบาท โดยมีรายได้จากการขายและการให้บริการจำนวน 169.90 ล้านบาท ลดลง ร้อยละ 92 จากช่วงเดียวกันของปีก่อน เนื่องด้วยจากการแพร่ระบาดของ COVID-19 กลายพันธุ์ Delta ที่มีความรุนแรง และ มาตรการควบคุมการระบาดที่เข้มงวดจากภาครัฐ ส่งผลกระทบรุนแรงต่อความต้องการเดินทางทำให้จำนวนผู้โดยสารในงวดนี้ หดตัวร้อยละ 96 มาอยู่ที่ 79,767 คน และมีอัตราการขนส่งผู้โดยสารอยู่ที่ร้อยละ 60 หรือลดลง 5 จุดจากปีก่อน
อย่างไรก็ดีราคาค่าโดยสารเฉลี่ยอยู่ที่ 1,836 บาทต่อคน โดยหลักจากการส่งเสริมการขายตั๋วบินรัวๆ ทั้งนี้หากไม่รวมรายได้ดังกล่าวค่าโดยสารเฉลี่ย อยู่ที่ 793 บาทต่อคน ทั้งนี้บริษัทฯ มีรายได้บริการเสริมในไตรมาสนี้เท่ากับ 24.70 ล้านบาท ลดลงร้อยละ 91 โดย หลักมาจากผลกระทบจากการหยุดให้บริการบินชั่วคราว มาตรการเว้นระยะห่าง (Social Distancing) อีกทั้งการห้ามจำหน่ายและ ให้บริการอาหารบนเครื่องบิน
นอกจากนี้ต้นทุนไม่รวมค่าน้ำมันเชื้อเพลิงต่อปริมาณการผลิตด้านผู้โดยสารในงวดนี้อยู่ที่ 23.83 บาท เพิ่มขึ้นจาก 1.96 บาท ในไตรมาสที่ 3 ปี 2563 เนื่องจากการผลิตด้านผู้โดยสารหดตัวในอัตราที่สูงกว่าค่าใช้จ่ายดำเนินงานตามที่กล่าวข้างต้น อีกทั้งในไตรมาสที่ 3 ปี 2564 บริษัทฯ มีอัตราการใช้เครื่องบินต่อลำอยู่ที่ 2.60 ชั่วโมงปฏิบัติการบินต่อวันของจำนวนเครื่องบินที่ปฏิบัติการบินลดลงจาก 6.30 ชั่วโมงปฏิบัติการบินต่อวันจากปีก่อน
ส่วนค่าใช้จ่ายอื่นจำนวน 2,072.00 ล้านบาท โดยหลักเป็นผลขาดทุนจากอัตราแลกเปลี่ยนจำนวน 2,066.60 ล้านบาท จากผลขาดทุนจำนวน 734.50 ล้านบาท จากช่วงเดียวกันของปีก่อน เนื่องจากผลต่างจากอัตราแลกเปลี่ยนจากหนี้สินตามสัญญาเช่าที่ยังไม่รับรู้จากเงินบาทอ่อนค่าเมื่อเทียบกับดอลลาร์สหรัฐ